                                     Inima necuprinsă









„Căci am ales acum şi am sfinţit templul acesta, pentru ca să fie numele Meu acolo în veci; şi ochii Mei şi inima Mea să fie acolo în toate zilele” (II Cronici 7, 16)


Iată-ne în faţa unui subiect devenit atât de banal în ziua de azi – Inima. Când vorbim de inimă (şi nu ne referim la organul circulator fizic), vorbim de afecte, vorbim de iraţional. Inima este văzută ca un element dezorientator  în comparaţie cu creierul şi, în cele mai multe cazuri, ca un apanaj al psihicului. Lucrurile nu sunt chiar aşa. Pentru a expune adevărata „faţă” a problemei, nu vom apela la ce ne învaţă modernitatea sau ştiinţele acesteia (pe care, totuşi, nu trebuie să le ignorăm), ci la Tradiţie, mai exact la textele sacre şi experienţele înţelepţilor şi misticilor ce nu depind de timp sau devenire.


Vom începe cu raportul dintre INIMĂ ŞI CREIER. În tradiţiile veritabile, aflăm că inima este superioară creierului, ultimul nefiind decât raţiunea, ce nu face decât să reflecte quasi per speculum
 ceea ce se petrece în interiorul inimii la nivel intuitiv. Nici inimii nu i se refuză un soi de inteligenţă a cărei experienţă este greu transmisibilă şi încadrabilă în concepte umane chiar şi de tip filozofic.
 Creierul rupt de inimă este lipsit de reper şi o pradă usoară a dezorientării caracteristice multiplicităţii lumii de „sub vremi”, fără conştientizarea subordonării sale acesta se face suveran, acţiune dăunătoare fiinţei umane în general. Tradiţia biblică evocă suveranitatea inimii (deşi indirect) faţă de creier în acţiunile şi deciziile omului apropiat de elementul spiritual ordonator al vieţii sale interioare şi exterioare. Astfel, întâlnim: „Nu cumva să zici în inima ta : Popoarele acestea sunt mai mari la număr decât mine, cum le voi izgoni?” (Deut. 7, 17); „De vei zice în inima ta: Cum vom cunoaşte cuvântul pe care nu-l grăieşte Domnul?” (Deut. 18, 21); „Şi fiindcă Ana vorbea în inima sa, iar buzele ei numai se mişcau, dar glasul nu i se auzea, Eli socotea că e beată” (I reg. 1, 13). De remarcat este şi tradiţia isihastă, de unde spicuim următoarele: „Când pomenirea lui Dumnezeu s-a întipărit în inimă prin puterea crucii
, ea îi întăreşte cugetarea, făcându-i-o de neclintit”
; „Împinge-o (mintea), sileşte-o să coboare în inima ta ... Când va ajunge acolo, vei vedea ce veselie te va cuprinde mai apoi ... Tu ştii că partea cugetătoare a omului se află în piept.”
 Cred că exemplele vorbesc de la sine. Dar cum mai poate fi reprezentat la nivel simbolic şi, deci, prin analogie, raportul dintre inimă şi creier? Spre o înţelegere mai bună ne vom permite mijlocirea unei formule folosită uneori în anumite cazuri, formulă ce, la prima vedere, nu ar avea prea mari implicaţii de ordin spiritual: „A ţine aproape de inimă”. Indiferent de contextul folosirii acestei formule, nu putem reţine decât acel aproape de inimă, care ne spune despre o valorificare prin „proximitate” a unor idei, persoane sau fenomene, ce „gravitează” în jurul inimii şi ne-o dezvăluie ca centru. Prin urmare, şi ţinând cont de asemănarea dintre macrocosm şi microcosm, putem face o analogie, nu fără pericolul unei exagerări, cu sistemul nostru solar, în care soarele este centrul
 iar, în fiinţa umană, centrul fiind reprezentat de inimă. Dacă inima este Soarele din fiinţa noastră, atunci creierul nu poate fi decât Luna.
 Se spune că până la naşterea fătului creierul se îndepărtează treptat de inimă; calea propusă de unele doctrine sau şcoli mistice, mai mult sau mai puţin explicit afirmată, este „unirea” creierului cu inima prin asceză şi meditaţie, unire ce duce la o spiritualizare şi o interiorizare, îndreptăţindu-ne să spunem că se aseamănă cu îndumnezeirea (theosis)  întregii fiinţe. Ca un ultim reper la ceea ce am spus până acum putem să facem referire şi la unele icoane sau fresce ortodoxe, unde întâlnim câteva reprezentări ce ne dau de gândit: reprezentarea Cinei cea de Taină
, a Maicii Domnului Kyriotissa
 sau chiar a Înălţării lui Hristos
.  


În continuare vom încerca să vedem ce se găseşte în inimă şi vom vedea importanţa ei în anumite tradiţii al căror respect pentru viaţa spirituală este vizibil.


Tradiţia ebraică ne vorbeşte în lucrarea Sepher Ietsirah (Cartea Splendorii) de „Palatul Sfânt” sau „Palatul Interior”
 privit ca centru al lumii, cele două denumiri aparţinând  „Sfintei Sfintelor” ce se  află în Templul din Ierusalim. Este, deci, locul manifestării divine
, al Shekinei
 ce în această tradiţie semnifică prezenţa reală a lui Dumnezeu. Prezenţa aceasta în centrul lumii simbolizat de Inima Templului (Inima Lumii) nu poate fi decât un exemplu la nivel macrocosmic a ceea ce trebuie să se găsească şi la cel microcosmic, în noi, în Inima noastră.
 Legat de Inima Lumii putem cita un fragment din Cartea Splendorii, un comentariu făcut la versetul 6 din capitolul 6 al Facerii
: „Şi el a fost mâhnit de jur împrejurul inimii Lui; nu este scris VIGhTSB [consoane fără vocale], VA-IAUTZEB […cu vocale], şi El s-a mâhnit de tristeţe, ci VIThGhTsB, VA-IETHAUTZEB, şi El a fost atins de tristeţe, adică el a fost afectat de tristeţe, de care depinde materia, pentru [de]limitarea Celui care nu a fost atins de tristeţe [se observă diferenţierea făcută între ceea ce este mainifestat şi definibil şi ceea ce este nemanifestat şi indicibil]…Nu este scris “în inima Lui”, ci “de jur împrejurul inimii Lui” ca atunci când un om este mâhnit de tristeţe, şi plânge înaintea Domnului său, căci prin [diferenţierea] aceasta se face aluzie la inima tuturor inimilor [s.n.].
 

Islamul, mai exact misticismul sufi, are şi el ceva de spus în privinţa inimii. Inima (qualb) nu este văzută ca diferită de spirit (ruh). Un mistic sufi descrie inima ca pe o Lumină veşnică şi conştiinţă sublimă (sirr) revelată în chintesenţa făpturilor create, pentru ca Dumnezeu să poată contempla Omul prin acest mijloc şi, invers, omul să îl contemple pe Creator în spirit. Aici mai găsim Tronul lui Dumnezeu (al-Arsh); loc al intuiţiei (al-kashf) şi al contactului cu Fiinţa (al-wujud), inima este punctul de interferenţă şi de asimţire al universalului. De la Trimidhi (sec. IX) aflăm că inima desemnează deopotrivă organul regulator al gândirii şi pe acela anatomic din carne. Viziunea spirituală ţine de ochiul inimii , legat de aceasta al-Hallâj
 spune: „L-am văzut pe Stăpânul meu cu ochiul inimii”.
Nu pot să să închei periplul nostru prin islam dacă nu aduc vorba şi de un text
 de o importanţă nu tocmai de neglijat, în care se vorbeşte de „rugăciunea lăuntrică sau făcută cu inima (adh-dhikru-l-qualbî)” unde, având la bază scrierile din Coran
 şi experienţa mistică specifică, întâlnim: „Cheamă pe Dumnezeu în inimă,/ într-o asemenea taină/ Încât să nu simtă făpturile -/ fără vorbe şi fără glas!/ Această rugă mai bună-i/ decât toate cântările/ Ea aduce slavă oamenilor iluminaţi.”


Ce găsesc hinduşii în inimă? Ei spun că acolo se află Cetatea Divină, locuinţa lui Brahma (Brahma-pura)
, „loc”  atemporal  şi nedeterminat. În Brihadaranyaka-Upanişad găsim: “Brahman
 este inima […] Inima este...sălaşul tuturor fiinţelor (bhuta). Inima este...temeiul tuturor fiinţelor. Căci pe inimă se-ntemeiază...toate fiinţele. Într-adevăr, inima este...supremul Brahman.”
 Iar, cu privire la nedeterminarea lui Brahman-atman (Sinele), în Chandrogia-Upanişad aflăm că „Sinele (atman) meu dinlăuntrul
 inimii este mai mic decât [bobul] de orez, de orz, de muştar, de mei sau decât sâmburele de mei. Sinele meu dinlăuntrul inimii este mai mare decât pământul, mai mare decât văzduhul, mai mare decât cerul, mai mare decât lumile.”
 Reprezentarea celei de-a patra cakra – Anahata-cakra – din cadrul tehnicilor yoga este şi ea interesantă. Ţinând cont şi de faptul că Omphalosul este considerat centru în multe tradiţii, putem spune că acesta nu este decât un centru, o reflexie pregătitoare pentru Centrul prin excelenţă al fiinţei umane care este şi subiectul lucrării de faţă. Şi în cazul celei de-a treia cakra (Manipura-cakra), ce se află în dreptul buricului, se poate spune acelaşi lucru: este un punct pregătitor pentru întâlnirea cu centrul din noi în “evoluţia” spirituală personală – Inima. În cazul de faţă nu se poate spune că celelalte cakre sunt lipsite de importanţă, dimpotrivă, următoarele constituie tot o etapă pregătitoare pentru ultima cakra (Sahasrara-padma) ce reprezintă contactul cu Universalul care comunică tainic cu Particularul – Inima ca centru personal. În fine, imagistica centrului energetic din înimă vine ca o dovadă în plus la mărturia spirituală a centralităţii inimii. Se poate vedea acolo un loc al incidenţei, sugerat de hexagramă
 ce se găseşte în interiorul unui lotus cu douăsprezece petale care, pe lângă alte posibile interpretări ce nu ne scot din context, simbolizează o Lume în miniatură
. De ce spun aceasta? Fiindcă mă gândesc la o reprezentare a inimii pe un mic basorelief dintr-o mănăstire de secol XVI din Franţa – Saint Denis d’Orques. Un citat din Louis Charbonneau-Lassay, care recunoaşte acolo inima lui Hristos, nu poate fi mai binevenit: “În mod excepţional, în vechea artă religioasă, inima lui Iisus Hristos apărea în acele condiţii care exprimau o profunditate şi o atmosferă de gândire înălţătoare. […] Inima rănită a lui Iisus Hristos stă triumfătoare în mijlocul slavei formate din flăcări şi din raze; inima se află, în acelaşi timp, în centrul a două cercuri, dintre care primul este înzestrat cu o cruce şi cu semnele astronomice ale celor şapte planete, emblemele spaţiului infinit al firmamentului, ce corespunde celor şapte ceruri ale misticilor orientale; al doilea cerc are în componenţă cele douăsprezece semne ale Zodiacului care guvernează anotimpurile şi anii, simbolizează infinitul-durată, timpul trecut şi care va să vină.” Poziţia în care se află Inima în discuţie face din ea “centrul infinităţii timpului şi al infinităţii spaţiului, în acelaşi timp centru al Universului întreg, umplându-l cu iradierea dragostei şi slavei sale”.
 Poate cu altă ocazie ne vom ocupa de reprezentarea Inimii lui Hristos în iconografia occidentală; ne vom rezuma doar la a semnala în plus faptul că razele luminoase (drepte) şi cele ce reprezintă căldura (rectilinii) simbolizează Inteligenţa, respectiv Dragostea, iar rana, care mai este comparată uneori şi cu acel Iod ebraic, nu poate fi decât o deschidere spre acel dincolo nereprezentabil al Inimii necuprinse, loc simbolizat minunat, fie că e o rană (sacrificiu, interiorizare), fie că e litera Iod (simbol al Principiului). 


 Deci, ce este Inima? Inima este Inteligenţă, Iubire
, Intuiţie, Trăire…Acolo pulsează tot felul de pasiuni, se găseşte dragoste şi ură, nelinişte şi împlinire, bine şi rău… Dar toate acestea se află departe de adevărata Inimă, unde nu avem acces oricum, un loc “neatins de păcat ce aparţine numai lui Dumnezeu, inaccesibil fanteziei mentale – locul adevăratei glorii a lui Dumnezeu, Numele Lui scris în noi”
.



Sper că demersul meu a venit într-un ceas bun, că fiecare dintre noi vom lua aminte, dacă nu a fost cazul, să respectăm cum se cuvine moştenirea noastră din care vom avea tot timpul de învăţat, ca şi mărturiile altor tradiţii pe care nu trebuie să le ignorăm. Şi să nu uităm niciodată îndemnul liturgic: « Sus să avem inimile ! », căruia sincer ar trebui să îi răspundem: « Avem către Domnul ! ».

� “În oglindă”, formulă folosită de Sf. Pavel.


� Astfel, putem vorbi când ne referim la inimă de o “inteligenţă intuitivă” şi la creier de o “inteligenţă discursivă” ori raţională.


� Pomenirea crucii aici nu este deloc întâmplătoare. Acestă afirmaţie face din inimă chintesenţa fiinţei umane asupra căreia se suprapune la nivel spiritual crucea al cărui centru este Inima. Pe de altă parte se poate vorbi şi de eterul din Inimă, considerat chintesenţa elementelor (Crucea Elementelor). În mod ciudat îl auzim pe Simeon Noul Teolog spunând privitor la ce va găsi isihastul în inimă: “Căci, deîndată ce mintea a găsit locul inimii, ea vede deodată ceea ce nu văzuse nicicând: vede aerul dinlăuntrul inimii.”


� Mica filocalie a rugăciunii inimii, Ed. Herald, Bucureşti, p. 154-155.


� Ibidem, p. 158, 159.


� Aceste consideraţii nu refuză validitatea spirituală şi a sistemului ptolemaic care poate ajuta la un alt nivel de analiză, aparentele contradicţii din acest domeniu de cercetare nefiind un lucru rar întâlnit.


� Găsim la R. Guénon: “Lumina este simbolul cel mai obişnuit al cunoaşterii; este deci normal ca prin lumina solară să fie reprezentată cunoaşterea directă, adică intuitivă, care este cea a intelectului pur, şi prin lumina lunară, cunoaşterea reflectată, adică discursivă, care este cea a raţiunii” (René Guénon, simboluri ale ştiinţei sacre, Ed. Humanitas, Bucureşti 1997, p. 416.


� Unde întâlnim gestul plin de mister al lui Ioan ce se apleacă în dreptul pieptului Mântuitorului.


� Imagine întâlnită sub formă de frescă (sec. XVIII) la biserica Radu Vodă din Bucureşti. Aici pieptul Maicii este acoperit de capul pruncului Iisus. 


� Deşi cu unele rezerve, putem afirma că se sugerează, chiar dacă nu peste tot, o legătură intimă între cap şi inimă care poate fi verificată printr-un joc geometric. Astfel, sunt icoane în care cei doi arhangheli de lângă Maica Domnului, respectiv Mihail şi Gavriil, au braţele în aşa fel postate încât formează baza unui triunghi al cărui vârf se termină exact peste capul Mântuitorului. Pe de altă parte, se poate face şi o unire a capetelor arhanghelilor Rafail şi Uriil, ce susţin cearcănul în care se află Iisus, formându-se tot o bază a unui triunghi ce are vârful în jos, vârf ce se termină exact deasupra inimii Maicii Domnului.  


� Ne putem aduce aminte şi de acel om interior (eso anthropos) de care vorbeşte Sf. Pavel. (Efes. 3, 16) 


� Vezi II Cronici 7, 16.


� Termen ce derivă din zhakan, ce semnifică “a locui”, “a rezida”.


� De remarcat este şi că, Shekinah (tradusă şi prin Înţelepciune) face din centru punct luminos, prezenţă a Luminii necreate, lumină ce prefigurează prezenţa lui Hristos în noi – nu spune Sf. Ioan: “Cuvântul era Lumina cea adevărată care luminează pe tot omul, care vine în lume” (Ioan 1, 9) sau, după cum zice Iisus însuşi: “Eu sunt Lumina lumii” (ibid, 8, 12). 


� Variantă de text neîntâlnită mai ales în traducerea făcută după Textul Masoretic (sec. VIII-X d. H.) a lui Gala Galaction, Vasile Radu şi Nicodim Munteanu. Versiunea recomandată este cea tradusă după Septuaginta (sec. III î. d. H.)a lui Bartolomeu Valeriu Anania, precedată de Biblia lui Şerban (Bucureşti 1688), Biblia de Buzău (1854-56), Biblia lui Şaguna (Sibiu 1856-58) şi “ediţia Sfântului Sinod” din 1914. Textul după Septuaginta sună aşa: “Şi s-a căit Dumnezeu că l-a făcut pe om pe pământ, şi s-a mâhnit întru inima Sa”. Nu putem să nu observăm  în cazul acesta o diferenţă de traducere (=interpretare) între textul citat şi ce am găsitîn Cartea Splendorii.


� Zoharul, Ed. Herald, Bucureşti, p.214.


� Sau Abd Allâh al Hassayn Ibn Mansoûr, supranumit mai târziu “dărăcitorul” – al-Hallaj, personalitate proeminentă în lumea mistică islamică, rămas cu renumele de “dărăcitor al conştiinţelor”.


� Pentru consideraţiile de mai sus, vezi studiul despre Inimă din Dicţionar de simboluri, Ed. Artemis Bucureşti, 1995.


� În arabă Tanwîr al qulub, opera şeicului Muhammad Amîn al-Kurdî al-Shâfi’î al-Naqshabandî, mort în 1332 la Hagira.


� În Coran întâlnim mai multe referiri cu privire rolul inimii ca centru al fiinţei umane: “Acestora le-a scris El în inimile lor credinţă şi El îi întăreşte cu Duh de la Sine.”(LVIII, 22); iar, cu referire la inima nesensibilizată sau nedeschisă spre primirea înţelepciunii iluminatoare, aflăm “…n-au inimi ca să priceapă, sau urechi ca să audă? Nu sunt orbi ochii; oare sunt inimile care sunt în piepturi!” (XII, 45) – Coranul, Ed. Cartier, Bucureşti 2000.


� Anexa A din lucrarea lui Ibn Arabî Cartea Înţelepciunii, Ed. Herald, Bucureşti, p. 201-202. 


� Nu este greu să ne amintim şi de versetul Noului Testament: “Căci, iată, împărăţia lui Dumnezeu este înăuntrul (în inima) vostru.” (Luc. 17, 21).


� De notat că Brahman nu este acelaşi lucru cu Brahma, primul este la neutru (al doilea la masculin), reprezentând totodată principiul tuturor lucrurilor, chiar şi al lui Brahma.


� Cele mai vechi Upanişade, traducere Radu Bercea, Ed. Ştiinţifică, Bucureşti, 1993, p.76-77.


� Atman este sinele (esenţa) fiecăruia, identificându-se cu Brahman, originea a tot ce există. 


� Cele mai vechi Upanişade, trad. Radu Bercea, Ed. Ştiinţifică, Bucureşti, 1993, p.165. De remarcat este şi parabola lui Hristos în care compară Împărăţia lui Dumnezeu cu grăuntele de muştar (Mat. 13, 31-32; Marc. 4, 30-32; Luc. 13, 18-19).


� Figură geometrică ce reuneşte în ea o sumedenie de interpretări. În primul rând este o reprezentare a cosmosului văzut (îmsumarea elementelor cosmice reprezentate de triunghiuri, mai ales în alchimie) şi mai ales a lumii nevăzute, transcendente prin al şaptelea punct, nereprezentabil.  


� Nu se mai spune că “Universul este un om mare iar omul este un univers mic”?


� Le Bestiaire du Christ, Louis Charbonneau-Lassay, Ed. Archè Milano, 1994, p. 101.


� Şi când mă refer aici la Dragoste , la Iubire, vorbesc de acea philia care, mai mult decât agape, este cea mai înaltă trăire în comuniune prin iubire. Pentru asta, să ne amintim episodul din Ioan 21, 15-17, unde Petru este întrebat de trei ori de Iisus dacă Îl iubeşte. De semnalat aici este este (şi) faptul că pentru primele două interogaţii, în greacă, se foloseşte termenul agapas: …ĺ’άς ( agapas me: Mă iubeşti?), iar, la ultima întrebare, întâlnim termenul phileis:  …ĺ’ά, ĩς  (phileis me: Mă iubeşti ca pe un prieten?). Ni se arată, astfel, cu exactitate, aspectul plenar al termenului philia, ca şi al ultimei întrebări adresate de Mântuitor.  


� Kallistos Ware, discurs audio.





